text: Нядаўна ў Наталлі Салаўёвай выйшла кніга вершаў “На перекрестке звезд и судеб”, прэзентацыя якой адбылася ў Віцебскім культурна-гістарычным комплексе “Дзвіна” 24 студзеня.
  Вечар, які доўжыўся дзве гадзіны, быў вельмі насычаны і цікавы. Мабыць, таму, што Наталля Салаўёва была яшчэ вядучай і сцэнарыстам.
  Вершы паэткі, што чыталі шматлікія госці, перамяжоўваліся з песнямі, якія былі напісаны на словы Наталлі Фёдараўны.
  Варта сказаць, што песень шмат. Іх спяваюць у Ізраілі, Італіі. З задавальненнем выконваюць песні Наталлі Салаўёвай і ў родным Віцебску. Кампазітары часта звяртаюцца да паэзіі Наталлі Фёдараўны, бо яе вершы змястоўныя і меладычныя.
  Гэта прадэманстравалі бард Сяргей Лузгін, выканаўца Ганна Кастэнка, вакальна-інструментальны ансамбль “Каўчэг” (кампазітар Аляксандр Іваноў, спявачкі Святлана Кім і Валянціна Ванковіч).
  Блюз на вершы Наталлі Салаўёвай выканалі ўдзельнікі Клуба аўтарскай песні г. Віцебска Ігар Бабыдаў (гітара) і Алена Цыганкова (вакал). Спявала Таццяна Кулакова пад акампанемент кампазітара Надзеі Несцярэнка, якая цесна супрацоўнічае з паэткай.
  У той вечар Наталлі Фёдараўне было сказана шмат цёплых і шчырых слоў. Ёй прысвячалі вершы і зычылі росквіту яе таленту.
  Настаўніца сярэдняй школы № 14 Валянціна Мікалаеўна Арлова разам са сваімі выхаванцамі падрыхтавалі музычную кампазіцыю, у якой выкарысталі творы Наталлі Салаўёвай.
  Напрыканцы прэзентацыі прафесар мастацка-графічнага факультэта Віцебскага дзяржаўнага ўніверсітэта П.М. Машэрава В.В. Шамшура падсумаваў, што падзея, якая адбылася сёння, важная не толькі для Віцебска, але і для Беларусі.